Direcția de Înregistrare Sistematică

**APROB,**

**RÁKOSI-SEIWARTH Ildikó**

**DIRECTOR GENERAL**

**REFERAT DE APROBARE**

**a Ordinului privind modificarea și completarea Regulamentului privind realizarea, verificarea și recepția lucrărilor sistematice de cadastru și înscrierea din oficiu a imobilelor în cartea funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 1/2020**

Agenția Națională de cadastru și Publicitate Imobiliară (ANCPI) implementează Programul național de cadastru și carte funciară 2015 -2023. Scopul programului constă în realizarea înregistrării sistematice a tuturor imobilelor de pe teritoriul țării și constituie o prioritate a Guvernului României și totodată o necesitate, având în vedere obligativitatea punerii în aplicare a obiectivelor asumate de către statul român privind dezvoltarea agriculturii, infrastructurii, elemente vitale pentru dezvoltarea economică.

În vederea îndeplinirii obiectivului Programului național de cadastru și carte funciară, ANCPI derulează proiectul major ”*Creșterea gradului de acoperire și incluziune a sistemului de înregistrare a proprietăților în zonele rurale din România*”, COD SMIS 120063, al cărui scop este înregistrarea sistematică a imobilelor din 660 de unități administrativ-teritoriale rurale (UAT) ce acoperă suprafața de 5,7 milioane ha.

Ca urmare a modificărilor aduse Legii cadastrului și a publicității imobiliare, nr. 7/1996, prin Legea nr. 264/05.11.2021 pentru modificarea și completarea Legii cadastrului și a publicității imobiliare nr. 7/1996, precum și pentru modificarea art. 121 din Legea fondului funciar nr. 18/1991, în ceea ce privește procesul de înregistrare sistematică a imobilelor, se impune modificarea și completarea reglementărilor subsecvente.

Astfel, prin propunerile formulate, de modificare și completare a prevederilor Regulamentului privind realizarea, verificarea și recepția lucrărilor sistematice de cadastru și înscrierea din oficiu a imobilelor în cartea funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 1/2020, se urmărește punerea în aplicare a dispozițiilor Legii nr. 7/1996 și adaptarea procesului de înregistrare sistematică la cerințele determinate de practica acestor lucrări, cu referire specială la etapa de soluționare a cererilor de rectificare a documentelor tehnice ale cadastrului. S-a constatat că această activitate durează în

realitate mai mult decât perioada estimată inițial și comisia de soluționare a cererilor de rectificare/contestațiilor poate fi mai eficientă prin implicarea în această activitate a reprezentanților participanți la proces: primărie, OCPI, executantul lucrărilor.

Astfel, propunerile de modificare și completare vizează:

- Prelungirea perioadei de soluționare a cererilor de rectificare a documentelor tehnice ale cadastrului de la 30 de zile la 90 de zile, astfel cum se dispune prin art. 14 alin. (1) al Legii nr. 7/1996;

- Constituirea comisiei de soluționare a cererilor de rectificare a documentelor tehnice ale cadastrului din ”*reprezentanţi desemnaţi de primar, reprezentanţi mandataţi ai executantului lucrării de înregistrare sistematică şi reprezentanţi desemnaţi de oficiul de cadastru şi publicitate imobiliară*”;

- Modificarea graficului de activităţi la livrările pe UAT și sectoare cadastrale, în ceea ce privește durata soluționării cererilor de rectificare și părțile implicate în această activitate;

- Alte modificări de natură să clarifice aspecte procedurale ale înregistrării sistematice și care vizează: situația înregistrării suprafeței măsurate, în cazul titlurilor de proprietate eliberate pe vechile amplasamente; publicarea anunțului prealabil publicării documentelor tehnice de către OCPI, în cazul în care Achizitorul este ANCPI; punerea la dispoziția executantului a modelului de raportare lunară, după încheierea contractului.

În conformitate cu prevederile art. 7 din Legea nr. 52/2003 privind transparența decizională în administrația publică, republicată, proiectul de ordin privind modificarea și completarea Regulamentului privind realizarea, verificarea și recepția lucrărilor sistematice de cadastru și înscrierea din oficiu a imobilelor în cartea funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 1/2020, va fi pus în dezbatere publică pe site-ul Agenției Naționale de Cadastru și Publicitate Imobiliară, la secțiunea „Informații publice/Legislație/Transparență decizională”.

În considerarea celor mai sus menționate, **vă rugăm să aprobați modificarea și completarea ”*Regulamentului privind realizarea, verificarea și recepția lucrărilor sistematice de cadastru și înscrierea din oficiu a imobilelor în cartea funciară”,* aprobat prin Ordinul directorului general al Agenției Naționale de Cadastru și Publicitate Imobiliară nr. 1/2020, conform proiectului de ordin anexat.**